

|  |
| --- |
| **МЕСЕЧЕН ДОКЛАД** |
| **НА КОМИСИЯТА ПО ПОМИЛВАНЕТО** |
| **01 декември 2012 г. –**  **31 януари 2013 г.** |

Администрация на Президента

**СЪДЪРЖАНИЕ:**

1. Статистически данни
2. Дейност по разглеждане на молби за помилване
3. Изследователски дейности и стажантско обучение

На основание чл. 7(4) от Правилата за работа на Комисията по помилването (ПРКП),

утвърдени с Указ № 80/23.02.2012 г. на Президента на Република България

1. **СТАТИСТИЧЕСКИ ДАННИ**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **Заварени** | **ПОЛУЧЕНИ** | **РЕШЕНИ** с предложение за | | | | | | | | **ВИСЯЩИ**  пред КП (разпре-делени) | **Чакат справки** |
| **Общо решени** | **Прекратяване** | | | | | **Отказ** | **Помилване** |
| **общо** | Няма нови обстоятел-ства след постановен  отказ | Изтърпя-но наказа-ние | Висящ процес | Молителят не търси помилване |
| 01-31.12.2012 г. | 42 | 35 | 6 | 5 | 3 | 2 | 0 | 0 | 0 | 1 | 61 |  |
| 01-23.01.2013 г. | 71 | 53 | 86 | 12 | 11 | 0 | 0 | 1 | 71 | 3 | 59 |  |
| **ОБЩО** | 113 | 88 | 92 | 17 | 14 | 2 | 0 | 1 | 71 | 4 | 9 | 100 |
| **201** | |

| **Заседание,**  **дата** | **Брой молби** | | | |
| --- | --- | --- | --- | --- |
| **Разпределени**  **(за докладване в заседание)** | **докладвани** | **решени** | **Молби с удължен срок за разглеждане** |
|  |  | | | |
|  |  |  |  |  |
| **XXXI, 20.12.2012 г.** | 6 | 6 | **6** |
| Проведено изслушване на независима експертна психологична оценка на молител по молба с удължен срок за разглеждане. Окончателно произнасяне по тази молба с потвърждаване на предложение за помилване. | | | |
| **XXXII,10.01.2013 г.** | 59 | 59 (-1) | **58** | **1** |
| **XXXIII,17.01.2013 г.** | 20 | 20 (-2) | **18** | **2 (решени на 23.01.2013 г. и на 31.01.2013 г.)** |
| **XXXIV, 23.01.2013 г.** | 1 | 1 (+1) | **2** |
| **Проведено изслушване на екипа на мястото за лишаване от свобода, в което изтърпява наказанието си молител по молба с удължен срок за разглеждане. Гласувано предложение за помилване остатъка от наложеното наказание.** | | | |
| **XXXV, 31.01.2013 г.** | 8 | 8 (+1) (-1) | **8** | **1** |
| **Проведено изслушване на външен експерт във връзка с молба за помилване с удължен срок за разглеждане. Гласувано предложение за помилване с остатъка от наложеното наказание.** | | | |
| **ОБЩО** | 92 | | | **2** |

1. **ДЕЙНОСТ ПО РАЗГЛЕЖДАНЕ НА МОЛБИ ЗА ПОМИЛВАНЕ**

**2.1 ПРЕДЛОЖЕНИЯ ЗА ПРЕКРАТЯВАНЕ НА РАЗГЛЕЖДАНЕТО**

Комисията се е произнесла с **предложение за прекратяване** на разглеждането на молби, при които е установила, че:

- молбата е подадена след скорошно произнасяне на Вицепрезидента с отказ от помилване и по случая не са настъпили нови обстоятелства, които да налагат новото му разглеждане по същество;

- молителят не търси помилване, освобождаване от изпитателния срок по условно осъждане с цел съкращаване на срока за настъпване на реабилитация. Такъв ефект помилването няма.

**2.2 ПРЕДЛОЖЕНИЯ ЗА ОТКАЗ ОТ УПРАЖНЯВАНЕ НА ПРАВОТО НА ПОМИЛВАНЕ**

В случаите, по които Комисията се е произнесла с предложение за отказ от помилване, тя е достигнала до заключението, че помилването би представлявало омаловажаване на тежестта на извършеното и пренебрегване на опасността, която осъденият продължава да представлява за обществото, като действащата наказателна и наказателно-изпълнителна система съдържа множество средства за облекчаване на репресията, от които осъденият може да се ползва при добро поведение.

Обособен дял от близо 30 % от молителите разкриват **ескалиращ или устойчив престъпен модел**, който не се повлиява от наказателната репресия, а нагласите, довели до извършване на престъплението, са съхранени. При част от осъдените моделът е агресивен, а при други користно-манипулативен или насочен към престъпна експлоатация на деца.

В тази група повечето молители са хора, израснали в криминална среда. Вместо закрилна и възпитателна политика в детството спрямо някои осъдени са предприемани репресивни мерки, задълбочили проблемите при развитието и социализацията им, които са сред предпоставките корекционният процес спрямо тях по-късно да не се развива. Устойчивостта на криминалните нагласи и поведение при тези молители е в пряка връзка с тяхната необразованост и отсъствието на родителски грижи в съчетание с насилие в средата, в която са отраснали. Видно от криминалното им минало и поведението им в затвора тези осъдени не се повлияват от наказателна репресия. Основанието за отказ от предложение за помилване са високите стойности на рецидивния риск на фона на липса на мотивация и умения за законосъобразно поведение.

В един случай е установено, че криминогенната обстановка, в която е извършено престъплението, включително мотивите за него и конфликтът на извършителя с пострадалите, са съхранени въпреки изтеклия период след извършването му, а корекционният процес не се развива поради съпротиви на осъдения да преосмисли извършеното.

При молители, които са изтъквали като аргумент за помилване **тежкото си здравословно състояние**, след задълбочено проучване на всеки случай Комисията е достигнала до заключението, че здравословното състояние:

* е сравнително тежко, но е било налице към момента на извършване на престъплението и на осъждането и е отчетено от съда при определяне на наказанието. Тъй като това състояние не е попречило на молителя да извърши престъплението, Комисията е изследвала самостоятелно напредъка на корекционния процес и е установила, че той не се развива или не е напреднал в необходимата степен, която би гарантирала обществото срещу рецидив на молителя. Направен е извод, че опасността на осъдения е съхранена въпреки влошеното здраве, което е съвместимо с режима на ефективно изтърпяване на наказанието, а при евентуалното му влошаване има възможност за прекъсване на изпълнението на наказанието за лечение; или
* не е тежко и не препятства изтърпяването на наказанието, а молителят получава адекватно лечение.

Когато престъплението, за което молителят е осъден, е извършено в причинна връзка със злоупотреба с алкохол или алкохолна или наркотична зависимост, Комисията е установила, че тези обстоятелства все още са налице и продължават да влияят на риска от рецидив.

Когато срещу осъдения има уважен граждански иск в полза на пострадалите от престъплението, Комисията проверява дали той се изплаща и каква част е изплатена, а ако не се изплаща - какви са причините за това. По разглежданите през отчетния период случаи не е установено молителите да полагат усилия да изплащат гражданския си иск.

Твърденията на част от молителите за **изключителни семейни обстоятелства** не са потвърдени. При молби с такива мотиви Комисията е установила, че молителят не е полагал никакви или не е полагал адекватни грижи за близките си и няма ресурса и нагласата да се грижи за семейството си. При един от случаите престъплението е извършено пред децата на молителя и пострадали от него са други деца, като са налице данни, че молителят е отглеждал децата си в условия на насилие. В друг случай мотивацията за полагане на грижи за възрастен родител е развита успоредно с ясно заявено намерение след напускане на затвора молителят да замине за чужбина сам.

Комисията все по-често разглежда молби от условно предсрочно освободени от затвора или условно осъдени граждани, които в изпитателния срок изтърпяват друго по-леко наказание (лишаване от право да упражняват професия или да заемат определена длъжност) или пробационни мерки. Аргументите, с които тези молители търсят помилване, са свързани с **невъзможност едновременно да полагат законен труд и да изтърпяват наказанието, съответно пробационната мярка**.

По такива молби през отчетния период Комисията е установила, че по време на лишаването си от свобода осъденият е придобил допълнителна квалификация по професия, която постоянно е практикувал в затвора и която може да практикува и на свобода, тъй като не е лишен от правото да я упражнява. Лишаването от права засяга друга негова професионална компетентност. Осъденият не е предоставил информация за реалното финансово състояние на семейството си въпреки дадения му двумесечен срок за събирането и внасянето й, поради което Комисията е правила извод, че то не е тежко.

За изясняване на обстоятелствата по една молба е проведена работна среща в затвора в Ловеч на 11 12.2012 г.

**2.3 ПРЕДЛОЖЕНИЯ ЗА ПОМИЛВАНЕ**

Комисията се е произнесла с единодушно **предложение за помилване** в следните случаи (*следва извлечение от мотивите на Комисията*):

**1.** Осъденият е български гражданин на 58 години, осъден на смърт за съвкупност от убийство, средна телесна повреда и изнасилване през 1990 г. През 1999 г. наказанието е заменено на доживотен затвор без право на замяна с Указ №4/99 на Вицепрезидента. В момента осъденият моли за помилване на доживотен затвор, като се мотивира с разкаяние, добро поведение и нехуманността на наказанието.

Фактически осъденият е престоял в затвора 22 години, от които 18 в изолация при специален режим. След шестмесечно проучване на случая Комисията е установила, че са настъпили **устойчиви положителни промени в личността на осъдения**. Обстоятелството се установява еднозначно от анализа на документите по случая, становищата на експертните екипи, работили с осъдения през годините, и се потвърждава от проведената специална психологична експертиза и оценка на рецидивния риск по различни методики. Този осъден рязко се различава от останалите осъдени на доживотен затвор с и без замяна и на дългосрочно лишаване от свобода. Криминалните нагласи са преформулирани в нагласа и поведение, насочени към подкрепа и съпричастност на останалите лишени от свобода и преосмисляне на извършеното, чиято законосъобразност и обществена полезност е несъмнена. Профилът на този осъден разкрива успешност на корекционния процес, каквато се достига изключително рядко дори при осъдени за подобни престъпления на много по-кратки срокове лишаване от свобода, отколкото осъденият фактически е изтърпял. Случаят вече е извън приложението на чл. 38, ал. 1 от НК.

Замяната на наказанието на доживотен затвор в този случай би подкрепило постигането на целите на наказанието и не представлява оттегляне или смекчаване на укора за извършеното. Това е признание за усилията на дееца да се разграничи от криминалното си минало. То би имало значение на послание и към другите осъдени на най-тежкото наказание, че със собствени усилия могат да облекчат положението си, тъй като тези усилия ще бъдат оценени от обществото, което продължава да ги смята за свои членове

От замяната с доживотен затвор за обществото не възниква риск от рецидив.

Предложението за замяна е направено окончателно на 20.12.2012 г. след разширено заседание на Комисията с участието на външни експерти и Вицепрезидента. Наказанието е заменено на доживотен затвор с **Указ № 12 от 21.01.2013 г.**

**2.** Осъденият е български гражданин на 43 години, осъден на 12 години лишаване от свобода за убийството на майката на третото си дете, фактически изтърпял почти 7 години от наказанието. Престъплението е инцидентно, извършено ситуативно на афектна основа и единствено в живота на осъдения. Корекционният процес е протекъл бързо. Риск от рецидив практически не съществува. Осъденият е трайно поправена личност, която не представлява опасност за обществото. В затвора придобива и допълнителна квалификация, както и стаж по нея, което уляснява ресоциализацията му. Запазени са отношенията с пострадалите, включително с детето му и с родителите на жертвата. Всички данни категорично описват осъдения като загрижен и отговорен родител, който е необходим на детето си. Този гражданин има ресурса да оцени и проявата на милост.

Наказателната репресия спрямо него под формата на лишаване от свобода с оставащата продължителност от над 3 години е обезсмислена от факта на поправянето. Предложението за помилване с една година е направено на 17.01.2013 г. Осъденият е помилван частично с една година от остатъка от наказанието (около 3 г.) с **Указ № 4 от 18.01.2013 г.**

Освен това са направени о**ще две предложения за помилване с остатъка от наложеното наказание**.

1. **ИЗСЛЕДОВАТЕЛСКИ ДЕЙНОСТИ И СТАЖАНТСКО ОБУЧЕНИЕ**

През декември 2012 г. бе проведена втората кампания по набиране на стажанти по **Стажантската програма** към Комисията. От допуснатите до събеседване 20 кандидати одобрени за участие бяха четирима. Техният стаж започна в началото на януари 2013 г.

През отчетния период Комисията обобщи практиката си през изтеклата първа година от мандата и подготви **годишен доклад** за дейността си, който представи на пресконференция на 24.01.2013 г.

В момента в Комисията се провеждат следните **изследвания**:

* Сравнителноправно изследване на тежките наказания в наказателните закони в Европа;
* Изследване на рецидива сред условно предсрочно освободените и помилваните лица и ефективността на системата за оценка на риска от рецидив, прилагана в българските затвори. Изследването се осъществява по специално разработена методология за изчерпателно интердисциплинарно изследване в рамките на проекта на Комисията ,,От риск към сигурност: реформа на системата за оценка на риска от рецидив”, частично финансиран от Фондация ,,Фридрих Еберт” за 2013 г. За целите на изследването се извършва събиране и обобщаване на информация за рецидивната престъпност и за действието на системите за оценка на риска от рецидив в други държави, а в рамките на информационния обмен със затворите в Комисията постъпва информация за приложението на условното предсрочно освобождаване.